作者：朱敦儒
词牌/韵律：风流子

paragraphs: 吴越东风起，江南路，芳草绿争春。
倚危楼纵目，绣帘初卷，扇边寒减，竹外花明。
看西湖、画船轻泛水，茵幄稳临津。
嬉游伴侣，两两携手，醉回别浦，歌遏南云。
有客愁如海，江山异，举目暗觉伤神。
空想故园池阁，卷地烟尘。
但且恁、痛饮狂歌，欲把恨怀开解，转更销魂。
只是皱眉弹指，冷过黄昏。